呈嚴黎二師并寄韓季蕭
作者：趙蕃
朝代：宋

paragraphs: 名者世公器，丈也寧取虛。
我聞曾嚴黎，蓋自入學初。
每繙東萊集，出門思稅車。
一見良不易，寒暑三十餘。
前年太和官，遣書叩曾廬。
得報副以詩，妙處真起予。
更有嚴黎在，因曾庶幾歟。
驟聞鄂渚歿，經年爲欷歔。
嚴黎固老矣，我亦雪滿梳。
奈何苦偪仄，决焉不躊躇。
嚴師雖龍鍾，眸子炯炯如。
縱云昏忘集，解記韓呂徐。
黎君更强健，白髮盡掃除。
豈非仙人家，服食信有諸。
我詩燕石爾，報以瓊與琚。
便當與曾作，編聯世行於。
季蕭陵陽孫，與嚴並門居。
棄捐舉子業，盡讀先世書。
時從二老遊，不曳王門裾。
我言無可采，殷勤乃來渠。
二老已知名，保此良不疎。
惟我與爾者，勉哉涼入墟。